Cătălin Cîrstoiu a fost diagnosticat cu cancer la vârsta de 33 de ani. Medicul a oferit sâmbătă, 30 martie, mai multe informații despre acel moment cumplit.
Cătălin Cîrstoiu a fost diagnosticat cu cancer la 33 de ani
În primul rând, candidatul PSD-PNL a explicat că oamenii au, în general, alte gânduri la o asemenea vârstă. El susține că s-a folosit de acel moment, care i-a creat profunde insatisfacții, pentru a construi ceva.
Astfel, spune el, a făcut o secţie de oncologie la Spitalul Universitar, dar și un buncăr de radioterapie.
"Aveam 33 de ani, la vârsta aia oamenii au alte gânduri. Nu am vorbit despre asta, folosind boala mea pentru a face ceva, din contră. Eu am folosit acel moment, pentru mine personal un moment prost, un moment cate mi-a creat profunde insatisfacţii, l-am folosit pentru a încerca să construiesc ceva şi cât am putut eu la Spitalul Universitar am făcut o secţie de oncologie, un buncăr de radioterapie, am încercat să le dau oamenilor şansa.
Mai mult de atât, mi-a fost evident la nivelul anului 2009 că erau lucruri care în România nu se realizau şi asta a încercat: să updatăm totul, astfel încât, în anumite segmente de patologie să nu mai fie această problemă. Asta vreau să fac şi cu oraşul", a declarat Cătălin Cîrstoiu la Prima TV.
Candidatul PSD-PNL a comparat un oraș cu un om bolnav
De asemenea, managerul Spitalului Universitar face comparaţia între oraş şi un om bolnav.
"Vedem un oraş sufocat de trafic, la tinereţea mea era o carte, 'Stresul psihic şi bolile interne'. Vă daţi seama că aşa e oraşul, e măcinat de boli, dar asta ne macină şi pe noi", a mai spus medicul.
Acesta susţine că e nevoie de "un plan integrat" în ceea ce priveşte Capitala. Pentru fiecare domeniu trebuie solicitată opinia experţilor, susține el.
Sebastian Burduja susține că Cîrstoiu va crește organic în preferințele bucureștenilor
Cătălin Cîrstoiu, actualul manager al Spitalului Universitar de Urgență București, a fost desemnat candidatul comun al PNL-PSD pentru alegerile locale din acest an. De pe 20 martie 2024, a intrat în cursa electorală pentru Primăria Municipiului București (PMB).
Sebastian Burduja, coordonatorul campaniei sale electorale, este convins va crește în preferințele bucureștenilor în mod organic. Prin ideile sale și prestația sa, va câștiga încrederea oamenilor. Crede că are capacitatea necesară să termine cursa electorală pe primul loc.
Managerul Spitalului Universitar București, Cătălin Cîrstoiu, a fost prezentat oficial drept candidatul PSD-PNL la Primăria Capitalei. Atât el, cât și liderii PSD și PNL, Marcel Ciolacu și Nicolae Ciucă, și-au centrat discursul pe mesajul că, așa cum a vindecat mii de pacienți, așa va vindeca și Bucureștiul.
Amintim că liderii coaliției de guvernare au decis ca managerul Spitalului Universitar București, medicul Cătălin Cîrstoiu, să fie candidatul PSD la Primăria Capitalei, deși Gabriela Firea (PSD) și Sebastian Burduja (PNL), care conduc filialele din București, și-au declarat constant intenția de a candida.